จังหวัดสตูลถือว่าเป็นแหล่งอาหารทะเลอีกแหล่งหนึ่งเหมือนกัน วัตถุดิที่นี่จึงมีความสด อร่อยไม่แพ้ที่ไหน แต่ด้วยวิถีชาวบ้านที่ทำอาหารทานกันเองภายในครอบครัวซะมากกว่า เลยหาร้านอาหารใหญ่โตที่เน้นอาหารทะเลทานค่อนข้างยาก   แต่ก็ไม่เกินความสามารถครับ ทริปนี้ได้ไกด์มือดีพร้อมกับเจ้าบ้านผู้น่ารักนำทางกันมาด้วยประสบการณ์การเดาเส้นทางซะส่วนหนึ่ง พากันมาไกลจนผมไม่สามารถระบุพิกัดได้ว่าร้านนี้อยู่ส่วนไหนของจังหวัด เอาเป็นว่าก็ตามพิกัดที่ผมปักหมุดไว้แล้วกันครับ - -“ 

สำหรับร้านนี้ไม่มีชื่อร้านครับตั้งเอาตามที่ชาวบ้านเค้าบอกล้วนๆ เจ้าบ้านบอกว่าร้านนี้มีชื่อเสียงระดับผู้ว่าก็ยังต้องมาทาน (แต่ไม่รู้เหมือนกันว่าผู้ว่า ... อะไร!!) ร้านเป็นครัวของชาวมุสลิมครับตั้งอยู่ริมหาด มีให้เลือก 2 โซน คือ โซนในร่มที่มีซุ้มขนาดใหญ่กับโซนที่นั่งทานกันใต้ร่มไม้ รับแสงแดด สายลม และกลิ่นอายทะเลกันเต็มที่ ส่วนครัวสร้างแบบง่ายๆ ตั้งอยู่อีกฝั่งตรงข้าม  

การบริการของที่นี่เน้นพึ่งพาตัวเองครับ โชคดีที่เจ้าบ้านเป็นคนจัดแจงให้ ทั้งสั่งอาหาร จัดแจงอุปกรณ์ต่างๆ ส่วนเมนูไม่มีให้นะครับ จินตนาการกันล้วนๆ ว่าจะกินอะไร ถ้าสั่งเมนูที่เป็นนึ่ง ต้ม ก็จะได้ค่อนข้างเร็วหน่อย เพราะทางร้านเตรียมไว้แล้ว แต่ถ้าเมนูนอกเหนือจากนี้เตรียมใจกางเก้าอี้นอนรอกันได้เลยครับ 

ครั้งนี้สั่งไปหลายรายการแต่ก็ทนรอไม่ไหวประกอบกับเริ่มอิ่มก็เลยยกเลิกไป 2-3 รายการ เมนูที่สั่งครั้งนี้ 
1. ปูม้านึ่ง ปูตัวไม่ใหญ่มาก ผมว่าติดไปทางเล็กซะด้วยซ้ำ แต่เนื้อแน่นและสดมากครับ จานนี้เลยผ่านได้อย่างสบาย 
2. กุ้งนึ่ง กุ้งขนาดตัวปานกลางถึงใหญ่คละกันไป เนื้อแน่นและสดเช่นกัน ทานกับน้ำจิ้มซีฟู้ดส์รสแซ่บเด็ดไม่แพ้กัน 
3. ข้าวผัดทะเล รสชาติโดยรวมพอใช้ได้ครับสำหรับจานนี้ เมล็ดข้าวไม่แฉะ แต่ปัญหาอยู่ที่กุ้งที่ใส่มา มันดูแห้งๆ กระด้างๆ เหมือนกับกุ้งที่นอนนิ่งในตู้แช่แข็งจนเป็นฟอสซิล 
4. ต้มยำทะเล ที่สั่งไปเป็นน้ำข้น แต่ที่ได้มาน้ำใส แทบไม่มีรสชาติความเป็นต้มยำเลย เนื้อปลาสดดีครับ แต่ทางร้านหั่นปลามาเป็นชิ้นโตซะ ทำให้ไม่ค่อยน่าทาน ส่วนกุ้งนี่เป็นแบบเดียวที่ใส่มาในข้าวผัดเลยครับ ... ฟอสซิสกุ้งชัดๆ - -“
5. หอยลายผัดน้ำพริกเผา หอยลายสด อร่อยตามมาตรฐาน แต่รสชาติของความเป็นผัดน้ำพริกเผา แทบไม่มีเลยครับ เหมือนนั่งกินหอยลายผัดน้ำมันอะไรสักอย่าง 

โดยรวมเรื่องวัตถุดิบของเค้าถือว่าสดใช้ได้ครับ ยกเว้นกุ้งที่ใส่มาในข้าวผัดและต้มยำ ส่วนการปรุงรสให้นี่ผมว่ายังไม่เข้าทางสักเท่าไหร่ ถ้าเน้นกินเป็นต้ม นึ่ง ที่ได้รสชาติและความสดจากตัววัตถุดิบเองยังจะอร่อยกว่าครับ ส่วนค่าใช้จ่ายมื้อนี้ไม่ทราบครับ เพราะทางเจ้าบ้านแอบไปจ่ายให้ก่อนแถมไม่บอกราคาอีกด้วย ยังไงผมก็ต้องขอบคุณมากๆ นะครับ ^^ 
